Likvidátorok

A frakció tagsága rettenetesen fanatikus vallási és nacionalista harcosok gyülekezete, akiket egy veszett pap, Alexander Kornilov vezet.

Leírás
A likvidátorok azon katonákból és önkéntesekből, illetve a családjaikból szerveződtek, akik a Zóna folyamatosan növekvő fenyegetése ellenére vállalták az értelmetlennek tűnő harcot otthonuk védelmében. Később a környéken még életben maradt túlélőcsoportok is hozzájuk csapódtak védelem reményében.

Annak ellenére folytatták a harcot a Zóna terjeszkedésével szemben, hogy az utóbbi tíz évben gyakorlatilag folyamatosan csak veszítették a területet és az embereket, mára már gyakorlatilag el sem tudják hagyni a munkácsi erődöt.

Az erődöt ennek okán alaposan megerősítették, és ha hihetőek a szóbeszédek, akkor valóban egy teljes önellátásra képes, bevehetetlen menedéket képez a Zóna mélyén.

Bár ritkán hagyják el az állásaikat, felderítőalakulataikat fel lehet fedezni Munkács városában és környékén egyaránt. Fanatikus hittel harcolnak, ha kell az utolsó csepp vérükig és nem restek a mutáció legkisebb esélye esetén egész túlélőközösségeket kiirtani, akár az utolsó emberig.

Kapcsolat a magyar sztalkerekkel
A magyar sztalkerekkel szemben ellenségesnek tűnnek. A viszonyuk ennek ellenére békés, amennyiben a sztalkerek messzire elkerülik az általuk lezárt és tiltott területeket, nem túrják fel a gárda raktárait és nem merészkednek túl közel a munkácsi erődhöz.

Néhány megbecsültebb magyar sztalker ennek ellenére már sikeresen bebocsátást nyert az erőd területére, lévén ők az egyetlenek akik bármiféle összeköttetést tudnak létesíteni a likvidátorok és a civilizált világ között.

Elmeséléseikből megtudni, hogy a munkácsi erőd elég jól ki van építve és meg van erődítve. Az energiát napelemek és egy földalatti folyó ereje biztosítja és egész városnyi lakó és termelőnegyedeket alakítottak ki az erőd és a város alatti masszív katakombarendszerben.